दा आसोल खोथाया जाबायदि ओजों कर’ना जिउसानि फिन हादराव गिलु-बालु महराव फैफिननाय आरो गुबुन फारसे आसामनि थागिबिफोरनि हारिमायारि फोरबो बैसागु। जोबोर दुखुनांथाव आयदा दि आसाम हादरसायाव लासै-लासै कर’ना जिउसानि सनदेरनाय सुबुंनि अनजिमाया बांबोनो हमबोगासिनो दं। खौरां बिजोंनिफ्राय मिथिनाय बादिब्ला सानफ्रोमबो हादरसायाव कर’ना जिउसानि सनदेरनायनि अनजिमाया साननो हायै बादि बांबोगासिनो दं। नाथाय बे थासारियाव हादरसानि रंजालि बैसागुखौ फालिनाय माने कर’ना जिउसाखौ सरासनस्रा सुबुंनि देहायाव गाग्लोबनायनि थाखाय लेंहरनाय बादिसो जागोन नामा ? साननांगौ बाथ्रा! ना थांनाय बोसोरनि बादि बे बोसोरावबो बैसागुनि रंजानाय लानायनि सुबिदाखौ हादरसायारिया मोननाय नङा नामा ? जुदि हादरसायाव कर’ना जिउसानि थासारिया गिख्रंथाव जानानै लकडाउन जायोब्ला रंजालि बैसागुनि रंजानायखौ जों खोमानानै लासिगोन नामा ? ना हादरसा सोरखारा कर’ना जिउसानि गासैबो गोनांथि प्रट’कल खानानै होना हादरसायारिनो बैसागु फालिनायनि बेलायाव हेफाजाब होगोनना ? बेबो नंगौदि हादरसायाव कर’ना जिउसानि सनदेरनायखौ नायनानै बैसागु फालिथाय आफादफोराबो बाबेनलांनाय बोसोरफोर बादि बे खेबाव रंजालि बैसागुनि हारिमु हाबाफारिखौ खुंनायनिफ्राय गोजानाव थागोन नामा ? दा आसामनि थागिबि सुबुंफोरनि आखायाव राहा बादियै मिरु सोरखारा कर’ना जिउसानि थाखाय फालिनो होनाय नेम-खान्थि महरै मास्क, समाजारि जानथाय, सेनिटाइजार बायदिफोरजों कर’ना जिउसानि नैथि खेब सनदेरनायखौ एसेब्लाबो होबथानो हागोनखौ नुयो।